22. juli-terroristen tapte søksmålet mot staten. Ikke påvist varige soningsskader, mener retten
Forholdene i fengselet er gode og bryter ikke med Anders Behring Breiviks rettigheter som menneske, mener Oslo tingrett. Terroristen anker dommen. I 2012 ble Anders Behring Breivik dømt for terrorangrepene i regjeringskvartalet og på Utøya. På få timer drepte han 77 mennesker fredag 22. juli 2011.  Han fikk lovens strengeste straff den gang: forvaring i 21 år. Siden da har 45-åringen sittet isolert. Nå har han saksøkt staten fordi han vil at domstolen skal slå fast at forholdene han soner under i Ringerike fengsel bryter med hans menneskerettigheter. Torsdag falt dommen på 66 sider i Oslo tingrett.  Dommer Birgitte Kolrud i Oslo tingrett ikke enig. Staten ble frifunnet og i dommen er hun stort sett enig med regjeringsadvokaten, som har fått en full seier i første runde. – En klar utvikling Dommeren mener: Retten mener oppsummert at soningsforholdene ikke kan sies å være, eller å ha vært, uforholdsmessig belastende.  Dommeren mener tvert imot at tiltakene har vært nødvendige for å ivareta sikkerheten for samfunnet og for Breivik.  Dommeren mener det heller ikke er sannsynlig at sikkerheten kunne vært tilfredsstillende ivaretatt ved bruk av alternative, mindre belastende virkemidler. Retten slår fast at Breiviks soningsregime fortsatt bygger på «etterprøvbare faglige vurderinger og praktiseres med sikte på å ivareta både de tunge sikkerhetshensynene som foreligger, samtidig som de i stor utstrekning ivaretar Breiviks helse og verdighet.» Dommeren mener det er lengden på Breiviks isolasjon som i størst grad trekker i retning av at terskelen for brudd på menneskerettighetene er overtrådt.  «Det er tale om en ekstraordinært langvarig relativ isolasjon, som ser ut til å vedvare i relativt uendret form også fremover, og det finnes få sammenlignbare tilfeller i EMDs praksis.», skriver dommeren.  Men etter en samlet helhetsvurdering, kommer retten frem til at soningsforholdene Breivik nå er underlagt, og har vært underlagt fra 2017 og frem til i dag, ikke krenker EMK artikkel 3. Storrvik: Sterkt uenig  Advokat Øystein Storrvik, som har ført saken på vegne av Breivik, sier de er sterkt uenig i rettens vurdering. Breivik vil anke dommen.  – Ja, vi vil forsøke å få saken inn i lagmannsretten, sier Storrvik.  – Vil han forsøke å ta saken til Den europeiske menneskerettsdomstolen? – Vi får ta det etter hvert. Først må vi forsøke å få saken inn i lagmannsretten, sier Storrvik.  Han sier han er sterkt uenig i vekten dommeren har lagt på det som kalles «relativ isolasjon», altså at han ikke er helt isolert fordi han har omfattende daglig kontakt med betjenter.  – Retten tillegger dette avgjørende betydning. Vi mener det ikke skal legges så mye vekt på det, sier Storrvik.  Han har hele tiden hevdet at dette er profesjonelle aktører som ikke kan veie opp for det som regnes som meningsfull menneskelig kontakt.  Breivik mener derimot at isolasjonen og lite menneskelig kontakt har ført til at han har fått soningsskader, depresjon og selvmordstanker. I sin forklaring i retten i januar brast 45-åringen tilsynelatende sammen i gråt i vitneboksen da han snakket om sine selvmordstanker. Det er første gangen han gråter i offentligheten siden 2012 og viser egne følelser på denne måten. Breivik har også hevdet at restriksjonene på kontakt med omverden innebærer en krenkelse av artikkel 8. Den slår fast at enhver har rett til privatliv og familieliv. Heller ikke her får Breivik medhold. Retten mener det ikke er lagt frem bevis som tyder på at gjennomføringen av brevkontrollen er så inngripende eller foretatt på en slik måte at EMK artikkel 8 er krenket. – En grundig jobb Dommen er en full seier for Regjeringsadvokaten, som førte saken i retten på vegne av kriminalomsorgen. Statens advokater mener terroristen fremdeles er svært farlig og at det derfor er helt nødvendig at Breivik soner under et særdeles strengt regime. Det er retten helt enig i.  – Dette viser at kriminalomsorgen gjør en grundig jobb som er faglig solid og rettslig riktig, når de vurderer hvilke soningsforhold Breivik skal ha. Det er all grunn til å gi honnør til det arbeidet som gjøres i Ringerike fengsel, sier advokat Andreas Hjetland hos Regjeringsadvokaten.
Oslo tingrett mener Anders Behring Breiviks soningsforhold ikke bryter med hans menneskerettigheter. Breivik drepte 77 mennesker i terrorangrepene 22. juli 2011. Breivik hevder at lang isolasjon og restriksjoner på kontakt med omverden krenker både artikkel 3 og 8 i menneskerettighetskonvensjonen.  Breivik får ikke medhold og statsadvokat mener at hans strenge soningsforhold er nødvendig for sikkerheten.